
Text rozhodnutia
Súd: Krajský súd Trnava Spisová značka: 23Sd/28/2016 Identifikačné číslo súdneho spisu: 2016200167 Dátum vydania rozhodnutia: 15. 06. 2016 Meno a priezvisko sudcu, VSÚ: JUDr. Andrea Vyskočová ECLI: ECLI:SK:KSTT:2016:2016200167.1 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudkyňou JUDr. Andreou Vyskočovou v právnej veci navrhovateľa: Z. Z., nar. XX.XX.XXXX, bytom XXX XX Z., I. XXX/XX, proti odporkyni: Sociálna poisťovňa - ústredie, ul. 29. augusta č. 8, 813 63 Bratislava, o návrhu na preskúmanie rozhodnutia odporkyne č. XXX XXX XXXX X zo dňa 16.02.2016, takto r o z h o d o l : I. Súd napadnuté rozhodnutie odporkyne č. XXX XXX XXXX X zo dňa 16. februára 2016 p o t v r d z u j e . II. Súd navrhovateľovi náhradu trov konania nepriznáva. o d ô v o d n e n i e : Napadnutým rozhodnutím zo dňa 16.02.2016 č. XXX XXX XXXX X odporkyňa rozhodla podľa § 293dn ods. 1 zák. č. 461/2003 Z.z. o sociálnom poistení v znení zák. č. 407/2015 Z.z. tak, že žiadosť o vdovecký dôchodok zamietla. Svoje rozhodnutie odôvodnila tým, že podľa § 293dn ods. 1 zák. č. 461/2003 Z.z. o sociálnom poistení v znení zák. č. 407/2015 Z.z. vdovec má nárok na vdovecký dôchodok po manželke, ktoré zomrela pred 01.01.2004, ak mu nárok na vdovecký dôchodok nevznikol podľa právnych predpisov účinných pred 01.01.2016 alebo mu nárok na taký vdovecký dôchodok zanikol a dovŕšil dôchodkový vek alebo bol uznaný za invalidného z dôvodu poklesu schopnosti vykonávať zárobkovú činnosť o viac ako 70% a táto invalidita trvá aj po 31.12.2015. Nárok na vdovecký dôchodok má vdovec po manželke, ktorá a) ku dňu smrti bola poberateľkou starobného dôchodku, pomerného starobného dôchodku, invalidného dôchodku, čiastočného invalidného dôchodku alebo dôchodku za výsluhu rokov, b) ku dňu smrti splnila podmienky nároku na starobný dôchodok, pomerný starobný dôchodok alebo získala dobu zamestnania na nárok na invalidný dôchodok alebo dôchodok za výsluhu rokov, alebo c) zomrela v dôsledku pracovného úrazu alebo choroby z povolania. Dôchodkový vek navrhovateľ dovŕši XX.XX.XXXX. Pretože navrhovateľ nedovŕšil dôchodkový vek a ani nebol uznaný za invalidného z dôvodu poklesu schopnosti vykonávať zárobkovú činnosť o viac ako 70%, nesplnil podmienku nároku na vdovecký dôchodok uvedenú v § 293dn ods. 1 zák. č. 461/2003 Z.z. v znení zák. č. 407/2015 Z.z.. Nárok na vdovecký dôchodok mu preto nevznikol. Navrhovateľ podal odvolanie voči rozhodnutiu o žiadosti o vdovecký dôchodok a žiadal o preskúmanie napadnutého rozhodnutia, pretože podľa názoru navrhovateľa napadnuté rozhodnutie nezohľadnilo novelu zákona o vdoveckých dôchodkov, ktoré zrovnoprávňuje vdovcov spred a po roku 2004. Navrhovateľ uviedol, že jeho žena zomrela v roku 2001 ako invalidná dôchodkyňa, vychovali spolu tri deti a vdovci, ktorí ovdoveli po roku 2004 a buď majú tri deti alebo dosiahli vek 52 rokov a majú dve deti, doteraz poberajú vdovecký dôchodok, čiže nemusia byť invalidný na 70% a nemuseli čakať na dôchodkový vek. Odporkyňa vo vyjadrení zo dňa 14.03.2016 k opravnému prostriedku uviedla, že navrhovateľ žiadosťou spísanou dňa 12.01.2016 požiadal Sociálnu poisťovňu o priznanie vdoveckého dôchodku po zomretej manželke W. Z., ktorá zomrela dňa XX.XX.XXXX. Napadnutým rozhodnutím č. XXX XXX XXXX X zo dňa 16.02.2016 bola navrhovateľovi podľa § 293dn ods. 1 zákona v znení zák. č. 407/2015 Z.z. zamietnutá žiadosť o vdovecký dôchodok. Podľa § 293dn ods. 1 zákona v znení zák. č. 407/2015 Z.z. vdovec má nárok na vdovecký dôchodok po manželke, ktorá zomrela pred 01.01.2004, ak mu nárok na vdovecký dôchodok nevznikol podľa právnych predpisov účinných pred 01.01.2016 alebo mu nárok na taký vdovecký dôchodok zanikol a dovŕšil dôchodkový vek alebo bol uznaný za invalidného z dôvodu poklesu schopnosti vykonávať zárobkovú činnosť o viac ako 70% a táto invalidita trvala aj po 31.12.2015. Nárok na vdovecký dôchodok má vdovec po manželka, ktorá a) ku dňu smrti bola poberateľkou starobného dôchodku, pomerného starobného dôchodku, invalidného dôchodku, čiastočného invalidného dôchodku alebo dôchodku za výsluhu rokov, b) ku dňu smrti splnila podmienky nároku na starobný dôchodok, pomerný starobný dôchodok alebo získala dobu zamestnania na nárok na invalidný dôchodok alebo na dôchodku za výsluhu rokov, alebo c) zomrela v dôsledku pracovného úrazu alebo choroby z povolania. Manželka navrhovateľa W. Z. zomrela dňa XX.XX.XXXX. Navrhovateľ dôchodkový vek dovŕši XX.XX.XXXX, t.j. dovŕšením 62 rokov veku. Nakoľko navrhovateľ nesplnil podmienku uvedenú v ust. § 293dn ods. 1 zákona v znení zák. č. 407/2015 Z.z. - t.j. nedovŕšil dôchodkový vek ani nebol uznaný za invalidného s mierou poklesu schopnosti vykonávať zárobkovú činnosť o viac ako 70%, nevznikol mu nárok na priznanie vdoveckého dôchodku. Nárok navrhovateľa na priznanie vdoveckého dôchodku bol posúdený správne a v súlade s príslušnými právnymi predpismi. Vzhľadom na uvedené skutkové a právne dôvody odporkyňa žiadala, aby krajský súd napadnuté rozhodnutie č. XXX XXX XXXX X zo dňa 16.02.2016 ako vecne správne potvrdil. Vo veci bolo nariadené pojednávanie na deň 15.06.2016, na ktorom navrhovateľ uviedol, že nesúhlasí s napadnutým rozhodnutím, pretože v zmysle § 293dn ods. 1 zák. č. 461/2003 Z.z. s účinnosťou od januára 2016, ktorým sa mala odstrániť diskriminácia medzi tými osobami, ktorým zomrela manželka po roku 2004 a pred rokom 2004 vyplýva podľa písm. a), že nárok na vdovecký dôchodok má vdovec po manželke, ktorá ku dňu smrti bola poberateľkou invalidného dôchodku, čo je aj jeho prípad, pretože manželka bola poberateľkou invalidného dôchodku ku dňu smrti, vychovali 3 deti, a teda podľa neho má nárok na vdovecký dôchodok. Ak by to malo byť tak ako to vykladá odporkyňa, bolo by to voči nemu diskriminačné, protiústavné. Podľa neho si to odporkyňa zle vykladá, pretože zákon jasne hovorí, že musí byť splnená aspoň jedna z podmienok a to je v danom prípade, že manželka bola invalidná, keď v predchádzajúcej právnej úprave to bolo tak, že musel spĺňať podmienky a nebolo uvedené, že aspoň jednu z podmienok. Odporkyňa na pojednávaní uviedla, že sa pridržiava písomného vyjadrenia zo dňa 14.03.2016 a žiadala napadnuté rozhodnutie ako vecne správne potvrdiť. K námietke navrhovateľa, že spĺňa podmienky nároku na vdovecký dôchodok podľa právnych predpisov platných od 01.01.2016 uviedla, že ust. § 293dn ods. 1 zákona č. 461/2003 Z.z. jasne hovorí, za akých podmienok vzniká nárok na vdovecký dôchodok. Navrhovateľ síce spĺňa podmienku, že manželka zomrela pred 01.01.2004,avšak nespĺňa podmienku dovŕšenia dôchodkového veku, resp. podmienku uznania invalidity z dôvodu MPSVZČ viac ako 70%. K námietke navrhovateľa, že spĺňa podmienku nároku na vdovecký dôchodok z dôvodu, že dosiahol vek 52 rokov a vychoval 3 deti, odporkyňa uviedla, že ani z tohto dôvodu navrhovateľ nespĺňa podmienku nároku na vdovecký dôchodok, pretože ust. § 74 zákona č. 461/2003 Z.z. sa vzťahuje na prípady, keď manželka zomrela po 31.12.2003. Krajský súd preskúmal napadnuté rozhodnutie postupom v zmysle Tretej hlavy Piatej časti O.s.p. a dospel k záveru, že odvolanie nie je dôvodné. Podľa § 244 Občianskeho súdneho poriadku (1) V správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. (2) V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie správneho orgánu"). Podľa § 250l Občianskeho súdneho poriadku (1) Podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. Podľa § 293dn zákona č. 461/2003 Z.z. o sociálnom poistení Vdovec, ktorého manželka zomrela pred 1. januárom 2004, nevznikol mu nárok na vdovecký dôchodok podľa predpisov účinných pred 1. januárom 2016 alebo mu zanikol nárok na taký vdovecký dôchodok a dovŕšil dôchodkový vek alebo bol uznaný za invalidného z dôvodu poklesu schopnosti vykonávať zárobkovú činnosť o viac ako 70% a táto invalidita trvá aj po 31. decembri 2015, má nárok na vdovecký dôchodok najskôr od 1. januára 2016 po manželke, ktorá a) ku dňu smrti bola poberateľkou starobného dôchodku, pomerného starobného dôchodku, invalidného dôchodku, čiastočného invalidného dôchodku alebo dôchodku za výsluhu rokov, b) ku dňu smrti splnila podmienky nároku na starobný dôchodok, pomerný starobný dôchodok alebo získala dobu zamestnania na nárok na invalidný dôchodok alebo dôchodok za výsluhu rokov, alebo c) zomrela v dôsledku pracovného úrazu alebo choroby z povolania. Podľa § 74 zákona č. 461/2003 Z.z. o sociálnom poistení účinnom od 01.01.2004 (1) Vdova má nárok na vdovský dôchodok po manželovi, ktorý a) ku dňu smrti bol poberateľom starobného dôchodku, predčasného starobného dôchodku alebo invalidného dôchodku; b) ku dňu smrti splnil podmienky nároku na starobný dôchodok alebo získal počet rokov dôchodkového poistenia na nárok na invalidný dôchodok, alebo c) zomrel v dôsledku pracovného úrazu alebo choroby z povolania. (2) Vdova má nárok na výplatu vdovského dôchodku počas jedného roka od smrti manžela. (3) Po uplynutí obdobia uvedeného v odseku 2 má vdova nárok na výplatu vdovského dôchodku, ak a) sa stará o nezaopatrené dieťa; b) je invalidná z dôvodu poklesu schopnosti vykonávať zárobkovú činnosť o viac ako 70% alebo c) dovŕšila dôchodkový vek. (6) Na nárok vdovca na vdovecký dôchodok po manželke platia odseky 1 až 5 rovnako. Navrhovateľ namietal, že odporkyňa nesprávne rozhodla, keď mu zamietla žiadosť o vdovecký dôchodok, nakoľko jeho manželka zomrela dňa XX.XX.XXXX a ku dňu smrti bola poberateľkou invalidného dôchodku. Krajský súd pri preskúmaní rozhodnutia dospel k záveru, že odporkyňa pri posudzovaní žiadosti navrhovateľa postupovala správne. Súd sa stotožňuje s právnou argumentáciou odporkyne, že v zmysle ust. § 293dn ods.1 písm. a) zákona č. 461/2003 Z.z., na priznanie nároku na vdovecký dôchodok musia byť splnené kumulatívne dve podmienky a to že ide o vdovca, ktorého manželka zomrela pred 01.01.2004, ktorému nevznikol nárok na vdovecký dôchodok podľa predpisov účinných pred 01.01.2016 alebo mu zanikol nárok na taký vdovecký dôchodok a dovŕšil dôchodkový vek alebo bol uznaný za invalidného z dôvodu poklesu schopnosti vykonávať zárobkovú činnosť o viac ako 70% a táto invalidita trvá aj po 31.12.2015 a druhá podmienka, že ide o vdovca po manželke, ktorá bola ku dňu smrti bola poberateľkou starobného dôchodku, pomerného starobného dôchodku, invalidného dôchodku, čiastočného invalidného dôchodku alebo dôchodku za výsluhu rokov. Vzhľadom k tomu, že navrhovateľ v zmysle ust. § 293dn ods. 1 zákona č. 461/2003 Z.z. nespĺňal jednu z podmienok a to, že nedovŕšil dôchodkový vek, ani nebol uznaný za invalidného z dôvodu poklesu schopnosti vykonávať zárobkovú činnosť o viac ako 70%, čo nebolo v konaní sporné, odporkyňa rozhodla správne, keď zamietla navrhovateľovu žiadosť o vdovecký dôchodok. V danom prípade nebolo možné aplikovať navrhovateľom namietané ust. § 74 zákona č. 461/2003 Z.z., ktoré nadobudlo účinnosť 01.01.2004 a manželka navrhovateľa zomrela 25.08.2001, teda pred účinnosťou tohto zákonného ustanovenia. Krajský súd na základe predloženého administratívneho spisu, obsahu spisového materiálu dospel k záveru, že ani v priebehu odvolacieho konania pred súdom navrhovateľ relevantne nespochybnil správnosť napadnutého rozhodnutia odporkyne a jeho dôvody uvedené v opravnom prostriedku žiadnym spôsobom nevyvrátili právny záver odporkyne uvedený v odôvodnení napadnutého rozhodnutia, ako aj vyjadrení k opravnému prostriedku navrhovateľa. Vzhľadom na vyššie uvedené súd napadnuté rozhodnutie odporkyne ako vecne správne potvrdil. Súd rozhodol o trovách konania postupom v zmysle § 250l ods. 1 v spojení s ust. § 250k O.s.p. tak, že procesne neúspešnému navrhovateľovi nárok na náhradu trov konania nepriznal a rozhodol tak, ako je uvedené vo výroku II. tohto rozsudku. Poučenie: Proti tomuto rozhodnutiu je možné podať odvolanie v lehote 15 dní odo dňa jeho doručenia prostredníctvom Krajského súdu v Trnave na Najvyšší súd SR. Podľa § 205 ods. 1 O.s.p., v odvolaní sa má popri všeobecných náležitostiach ( § 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:2016200167.1 (dáta aktuálne k 9. 11. 2026). Záväzné je znenie zverejnené súdom.




